Aŭstralia apuseto

La Aŭstralia apuseto aŭ Aŭstralia salangano (Aerodramus terraereginae) estas malgranda apuso de la genro Aerodramus kaj unu el 25 specioj de la genro. Ĝi troviĝas kiel endemio en Kvinslando en nordorienta Aŭstralio. Ĝi estis iam inkludita en la Blankpuga apuseto (Aerodramus spodiopygius) sed estas nun ofte traktita kiel aparta specio. Ĝi havas du subspeciojn kiuj estas foje konsiderataj kiel du apartaj specioj: A. t. terraereginae kaj A. t. chillagoensis (Ĉilaga apuseto).

Aspekto
Ĝi estas 11–12 centimetrojn longa kun flugillongo de 107–118.2 milimetroj kaj pezo de 10.5–12.5 gramoj. La supraj partoj estas malhelgrizbrunaj, dum la subaj partoj estas uniforme grizecaj. Estas palaj plumoj sur la frunto kaj bridoj. La pugo estas normale palgrizeca, sed foje povas esti pli malhela. La vosto estas iomete forkoforma. La formo chillagoensis estas pli malgranda kaj pli pala kun pezo de ĉirkaŭ 9.39 gramoj.

Ĝi havas altatonan flugvokon. En siaj reproduktaj kavernoj, ĝi elsendas metalecan klakantan vokon, uzatan por eĥolokigo.

Distribuado
A. t. terraereginae troviĝas en tropika nordorienta Kvinslando ekde la rivero Claudie ĉe la Kabjorka Duoninsulo suden ĝis la Eungella Montaro proksime de Mackay. Ĝi troviĝas ĉefe proksime al la marbordo, inkluzive de kelkaj enmaraj insuloj. Ĝi troviĝas ĝis 1 000 metroj super marnivelo, sed estas plej ofta sub 500 metroj. A. t. chillagoensis troviĝas pli interne en la areo ĉirkaŭ Chillagoe, okcidente de la Granda Disiganta Montaro.

Ekologio
Reproduktado okazas de julio ĝis marto. La specio reproduktiĝas en kolonioj, kiuj povas enhavi centojn da individuoj. Ĉi tiuj situas en kavernoj aŭ kelkfoje inter rokoj. La nesto estas alkroĉita al la muroj aŭ plafono de la kaverno, 2–20 metrojn super la tero. Ĝi estas travidebla kaj korboforma kaj farita el salivo miksita kun herboj, kasuarinaj pingloj, branĉetoj kaj plumoj. Du ovodemetaĵoj estas demetitaj dum la reprodukta sezono, ĉiu konsistanta el ununura blanka ovo. La ovo estas kovata de ambaŭ gepatroj dum ĉirkaŭ 26.5 tagoj. Kovado de la dua ovo estas helpata de varmo de la unua ido. La juna birdo restas en la nesto dum ĉirkaŭ 46–51 tagoj post eloviĝo.

La aŭstralia apuseto manĝas dumfluge, predante insektojn kaj drivantajn araneojn. Ĝi manĝas en grupoj super randoj de pluvarbaroj, savano, paŝtejoj, strandoj kaj gorĝoj. Ĝi ĝenerale manĝas ene de 30 kilometroj de la reprodukta kolonio, forlasante la neston dum periodoj de ĉirkaŭ 30 minutoj por ĉasi.

 Referencoj 

 Chantler kaj Driessens, Swifts 
 Chantler, Phil & Driessens, Gerald (2000) Swifts: a Guide to the Swifts and Treeswifts of the World, 2a eld., Pica Press, East Sussex.
Pizzey, Graham & Knight, Frank (1997) The Graham Pizzey & Frank Knight Field Guide to the Birds of Australia, HarperCollins, London, UK.

Eksteraj ligiloj

Australasian Bird Image Database: Aŭstralia apuseto

Kategorio:Apusedoj
Kategorio:Birdoj de Oceanio
Kategorio:Birdoj de Aŭstralio